Syfers van die kantoor van Nasionale Statistieke in Brittanje wys dat ’n rekordgetal van 582 000 mense van regoor die wêreld in die VK gaan woon het in die jaar 2004.
Van toepassing op Suid-Afrika is die statistiek in dié verband wat wys dat die netto invloei na Brittanje van die “ou Statebondslande” – dit is lande soos Australië, Nieu-Seeland, Kanada en Suid-Afrika – 41 000 was vir die jaar 2004.
Die statistiek is egter gebaseer op amptelike skattings van die getal mense wat Brittanje binnekom en verlaat vir minstens ’n jaar en gee nie ’n aanduiding of iemand permanent in Brittanje aanbly nie.
Terwyl jou seun in Brittanje is op dié tipe visum, mag hy slegs werk doen wat aanvullend is tot sy “vakansie” en hy mag nie vir langer as 12 maande van die twee jaar werk nie.
Hy kan basies enige tipe werk doen op dié tipe visum, maar mag nie ’n besigheid begin of bedryf of optree as ’n professionele sportpersoon nie. Hy mag kies wanneer hy werk en wanneer hy wil vakansie neem, maar mag nie vir langer as altesaam 12 maande op ’n voltydse basis werk nie.
Let egter daarop dat indien ’n persoon se visum uitgereik is voor 8 Februarie 2005, daar geen beperking op die tipe werk is wat ’n persoon mag doen nie en hy/sy mag vir die volle twee jaar werk.